Chance Perdomo a murit. Informația a fost confirmată sâmbătă, 30 martie 2024, de agentul de publicitate al tânărului actor, în vârstă de doar 27 de ani, pe care probabil îl cunoști de pe platforma de streaming Netflix. Ce informații sunt disponibile până la momentul redactării acestui material. Foto
Chance Perdomo, actorul de la Hollywood pe care îl cunoști prin prisma rolurilor jucate în producțiile difuzate pe platforma de streaming Netflix, cum ar fi serialele Gen V și Chilling Adventures of Sabrina, a murit într-un accident de motocicletă. Vedeta avea doar 27 de ani.
Agentul de publicitate al lui Chance Perdomo a confirmat sâmbătă, 30 martie 2024, moartea actorului britanic-american, solicitând fanilor, jurnaliștilor și publicului larg să respecte dorința familiei de a avea intimitate pentru a-l jeli pe artist în liniște.
"Cu inimile grele, facem publică vestea stingerii premature a lui Chance Perdomo, ca urmare a unui accident de motocicletă. Autoritățile au anunțat că în accident nu au fost implicate alte persoane. Pasiunea pentru arte și apetitul nesățios de viață l-au definit. (…)
Vă rugăm să respectați dorința familiei de a avea intimitate, în timp ce deplânge pierderea fiului și fratelui lor iubit", a transmis agentul lui Chance Perdomo, pentru Variety.
Mai multe detalii privind circumstanțele în care a murit Chance Perdomo sau ceremoniile funerare ce urmează să fie organizate în memoria lui nu au fost confirmate oficial.
La momentul redactării acestui articol, jurnaliștii încă așteaptă răspuns din partea Poliției din Los Angeles privind locul în care s-a petrecut accidentul mortal. Reprezentanții departamentului local nu au putut confirmat oficial date privind locația evenimentului. Nici Biroul Legist din Los Angeles nu a oferit un răspuns în acest sens, potrivit sursei citate.
"Nu putem să acceptăm (moartea lui Chance Perdomo – n.r.). Pentru aceia dintre noi care l-au cunoscut și au lucrat cu el, actorul a fost întotdeauna fermecător și zâmbitor, o forță entuziastă a naturii, un interpret incredibil de talentat și mai ales un om foarte bun și drăguț.
Nici să scrii despre el la timpul trecut nu are sens pentru noi. Ne pare foarte rău pentru familia lui Chance Perdomo și suntem îndurerați de pierderea prietenului și colegului nostru. Îmbrățișează-i pe cei dragi ai tăi în această seară", a transmis echipa de producție Gen V.